RAM เพิ่มทุน “พีพี” 60 ล้านหุ้น ระดมทุนขยายธุรกิจ-เสริมสภาพคล่อง
RAM เพิ่มทุน “พีพี” 60 ล้านหุ้น หรือคิดเป็น 5% หวังขยายธุรกิจในอนาคต และช่วยเสริมสภาพคล่อง หนุนโครงสร้างทางการเงินแข็งแกร่งและมั่นคง
RAM เพิ่มทุน “พีพี” 60 ล้านหุ้น หรือคิดเป็น 5% หวังขยายธุรกิจในอนาคต และช่วยเสริมสภาพคล่อง หนุนโครงสร้างทางการเงินแข็งแกร่งและมั่นคง
10 มิ.ย. 2565

บริษัท โรงพยาบาลรามคำแหง จำกัด (มหาชน) หรือ RAM เปิดเผยว่า ที่ประชุมคณะกรรมการบริษัท ครั้งที่ 10/2565 เมื่อวันที่ 10 มิถุนายน 2565 มีมติเพิ่มทุนจดทะเบียนแบบมอบอำนาจทั่วไป (General Mandate) เพื่อรองรับการเสนอขายหุ้นต่อบุคคลในวงจำกัด โดยลดทุนจดทะเบียนของบริษัทจาก 126 ล้านบาท เป็น 120 ล้านบาท และเพิ่มทุน 6 ล้านบาท เป็น 126 ล้านบาท โดยออกหุ้นสามัญจำนวน 60 ล้านหุ้น หรือคิดเป็น 5% มูลค่าที่ตราไว้หุ้นละ 0.10 บาท เพื่อรองรับการเพิ่มทุนแบบมอบอำนาจทั่วไป (General Mandate) เพื่อเสนอขายให้แก่บุคคลในวงจำกัด (Private Placement)
โดยการเพิ่มทุนแบบมอบอำนาจทั่วไป (General Mandate) จะช่วยเพิ่มความคล่องตัวและความรวดเร็วในการระดมทุนในกรณีที่บริษัทมีความจำเป็นที่จะต้องใช้เงินเพิ่มทุน และทำให้บริษัทฯมีแหล่งเงินทุนที่มีความพร้อมสำหรับการลงทุนหรือการขยายธุรกิจในอนาคตได้อย่างทันกาล อีกทั้งยังช่วยเสริมสภาพคล่องและช่วยผลให้โครงสร้างทางการเงินของบริษัทฯแข็งแกร่งและมั่นคงมากยิ่งขึ้น
พร้อมกันนี้บริษัทฯ กำหนดวันประชุมวิสามัญผู้ถือหุ้น ครั้งที่ 1/2565 ในวันที่ 19 สิงหาคม 2565 เวลา 10.30 น. และกำหนดรายชื่อผู้ถือหุ้นเข้าร่วมประชุมและใช้สิทธิออกเสียงในการประชุมวิสามัญผู้ถือหุ้น (Record Date) ในวันที่ 24 มิถุนายน 2565